Video Şoferul român care a spulberat cu TIR-ul o coloană de 15 maşini, în Croaţia, a fost arestat. Tânărul ar fi urcat drogat la volan
Şoferul român care a măturat cu TIR-ul o coloană de 15 maşini, înainte de punctul de trecere a frontierei Stara Gradiška din Croaţia, sâmbăta trecută, băgând în spital 18 persoane, a fost arestat pentru 30 de zile. Accidentul s-a produs la Novi Varoš, pe drumul de stat D5, în jurul orei 16.31, tânărul de 35 de ani fiind suspectat că se afla sub influenţa drogurilor.
Românul a fost dus în fața procurorilor din Slavonski Brod, pentru a fi supus investigației preliminare. El a primit o sentință de arest preventiv pentru o perioadă de o lună.
"Suspiciunea rezonabilă este bazată pe informațiile din procesul-verbal de la locul accidentului, care indică prezența preliminară a substanțelor stupefiante în organismul șoferului. De asemenea, faptul că acesta este un șofer profesionist crește riscul de recidivă", a declarat Slaven Vidmar, judecător de instrucție de la Tribunalul din Slavonski Brod, potrivit vijesti.hrt.hr.
Şoferul român de TIR ar fi fost drogat în momentul accidentului de la Stara Gradiška
Procuratura din Slavonski Brod a anunțat luni că șoferul român de TIR este suspectat că a provocat accidentul rutier masiv de la Novi Varoš, fiind sub influența substanțelor interzise.
Tânărul de 35 de ani a trecut mai întâi pe lângă stația de taxare Okučani fără să oprească, apoi a virat la stânga, în direcția punctului de trecere a frontierei Stara Gradiška. A lovit iniţial un vehicul, după care, la câțiva kilometri distanță, a măturat cu TIR-ul o coloană de alte 15 mașini și oameni care așteptau calm să treacă granița.
Pagubă de jumătate de milion de euro
După accident, 18 persoane au fost transportate la spitalul din Novi Grad pentru îngrijiri medicale. Inclusiv şoferul român.
Conform procurorilor, cinci persoane au suferit leziuni grave, iar paguba materială estimată în urma accidentului este de 500.000 de euro.